**O b r a z l o ž e nj e**

**Nacrta prijedloga Odluke o izmjeni Odluke o načinu ostvarivanja prednosti**

**pri upisu djece u dječje vrtiće Grada Rijeke**

Predškolski odgoj i obrazovanje te skrb o djeci rane i predškolske dobi uređeni su odredbama Zakona o predškolskom odgoju i obrazovanju („Narodne novine“ broj 10/97, 107/07, 94/13, 98/19, 57/22 i 101/23, u daljnjem tekstu: Zakon). Člankom 20. Zakona regulirana je prednost pri upisu djece u dječji vrtić kojem je osnivač jedinica lokalne ili područne (regionalne) samouprave dok način ostvarivanja prednosti utvrđuje osnivač dječjeg vrtića svojim aktom.

Gradsko vijeće Grada Rijeke donijelo je na svojoj sjednici 13. prosinca 2022. godine Odluku o načinu ostvarivanja prednosti pri upisu djece u dječje vrtiće Grada Rijeke („Službene novine Grada Rijeke“ broj 14/22, u daljnjem tekstu: Odluka) kojom se uređuje način ostvarivanja prednosti pri upisu djece u Dječji vrtić Rijeka, Dječji vrtić More i Dječji vrtić Sušak, kojima je osnivač Grad Rijeka.

Sukladno članku 9. Odluke postupak upisa djece u dječji vrtić, bodovne kriterije za ostvarivanje prvenstva pri upisu te organizaciju prijema novoupisane djece utvrđuje dječji vrtić svojim općim aktom. Upravna vijeća dječjih vrtića Grada Rijeke donijela su pravilnike o upisu kojima su, između ostalog, bodovno rangirane kategorije prvenstva upisa definirane člancima 3. - 6. Odluke. Člankom 6. Odluke utvrđen je redoslijed prednosti upisa djece prema Zakonom definiranim kategorijama.

Uzevši u obzir da prvenstvo upisa obuhvaća kategorije socijalne prirode, djecu u teškim obiteljskim i zdravstvenim situacijama, kao i živo tkivo upisa koje provode dječji vrtići, predlažemo izmjenu Odluke na način da se vrtićima da veća sloboda u definiranju prioriteta odnosno dodjele većih odnosno nižih bodova pojedinim kategorijama s obzirom na uočenu situaciju prilikom prethodnih upisa. Predlaže se stoga brisanje formulacije „djeca prema sljedećem redoslijedu“ u članku 6. stavku 2. Odluke.

S obzirom na malen obim predložene izmjene, a i potrebu pravovremene izrade Pravilnika o upisu dječjih vrtića kojima će se podrobno regulirati upisna procedura i bodovanje, predlaže se stupanje na snagu Odluke prvoga dana od dana objave u „Službenim novinama Grada Rijeke“.